《暮春月内署书阁前海棠花盛开率尔七言八韵寄长卿谏议》
宋代·张洎

去岁海棠花发日，曾将诗句咏芳妍。今来花发春依旧，君已雄芳玉案前。

骤隔清尘枢要地，独攀红蕊艳阳天。疏枝高映银台月，嫩叶低含绮阁烟。

花落花开怀胜赏，春来春去感流年。清辞早缀巴人唱，妙翰犹缄蜀国笺。

共仰壮图方赫耳，自嗟衰鬓转皤然。因凭莺蝶传消息，莫望蓬莱有病仙。

作者简介：（933—996）滁州全椒人，字师黯，一字偕仁。五代南唐时进士。后主擢为知制诰，迁中书舍人，参预机密，恩宠第一。归宋，累迁中书舍人，翰林学士。至道元年除给事中、参知政事，与寇准同列，政事一决于准，无所参预，专修时政记，甘言善柔而已。后欲自固权位，奏事劾准。博涉经史，多知典故，文采清丽，然性险诐鄙吝，好攻人短。有《贾氏谈录》及文集。